Το **Gov.gr** είναι ενιαία ψηφιακή πύλη της δημόσιας διοίκησης στην Ελλάδα που τέθηκε σε λειτουργία τον Μάρτιο του 2020 από το Υπουργείο Ψηφιακής Διακυβέρνησης. Παρέχει σε πολίτες και επιχειρήσεις ψηφιακές υπηρεσίες σε ενιαίο περιβάλλον. Στην πύλη υπάρχουν συγκεντρωμένες μέχρι τώρα περισσότερες από 1.500 ψηφιακές υπηρεσίες 19 υπουργεία, 78 φορείς και οργανισμοί, 10 ανεξάρτητες αρχές και 13 περιφέρειες.

Αντίστοιχη πύλη αποτελούσε και η  *Εθνική Πύλη Δημόσιας Διοίκησης "Ermis"*, που ξεκίνησε με τη χρηματοδότηση της ΚτΠ ΑΕ στις 6 Μαΐου 2009.

Υπηρεσίες
---------

To gov.gr λειτουργεί ως κατάλογος ηλεκτρονικών υπηρεσιών. Αυτές παρουσιάζονται με βάση τα «γεγονότα ζωής» (γέννηση, ασφάλιση, σύσταση επιχείρησης κ.ά.), ενώ υπάρχει και λειτουργία άμεσης αναζήτησης. Επίσης μπορεί να πραγματοποιηθεί αναζήτηση των υπηρεσίών ανά υπουργείο, φορέα, περιφέρεια, οργανισμό ή ανεξάρτητη αρχή.

Διαλειτουργικότητα
------------------

Η ταυτοποίηση πραγματοποιείται με τους κωδικούς Taxisnet η μέσω κάποιου Ελληνικού χρηματοπιστωτικού ιδρύματος. Τα έγγραφα που εκδίδονται μέσω του gov.gr φέρουν μοναδικό αναγνωριστικό αριθμό και κώδικα qr κάνοντας δυνατή την επαλήθευσή τους. Για τη λειτουργία ορισμένων υπηρεσιών είναι απαρραίτητη η εγγραφή στο Εθνικό Μητρώο Επικοινωνίας.

Επίσης, με βάση δύο εγκυκλίους του Υπουργείου Ψηφιακής Δακυβέρνησης,κάθε υπηρεσία του Δημοσίου που ψηφιοποιείται στο εξής θα παρέχεται αποκλειστικά μέσω της ψηφιακής πύλης. Ακόμα, προβλέπεται ανασχεδιασμός όλων των ήδη υφιστάμενων ψηφιακών υπηρεσιών που εντάχθηκαν στο gov.gr, ώστε να πληρούν και αυτές τις προδιαγραφές του. Συνεπώς, όλες οι νέες υπηρεσίες θα έχουν ενιαίο σχεδιασμό και φιλοσοφία, διευκολύνοντας τους πολίτες οι οποίοι δεν θα χρειάζεται να αναζητούν οδηγίες χρήσης κάθε επιμέρους πλατφόρμας.

Το gov.gr στην πλήρη εξέλιξη του θα αποτελέσει το μοναδικό ψηφιακό σημείο επαφής πολιτών και επιχειρήσεων με τη δημόσια διοίκηση, όπου θα συγκεντρωθούν όλες οι λύσεις κι όσα πρέπει να γνωρίζουν οι πολίτες και οι επιχειρήσεις που συναλλάσσονται με το δημόσιο.

Προστασία Προσωπικών Δεδομένων
------------------------------

Από τις 25 Μαΐου του 2018 είναι σε ισχύ ο κανονισμός περί προστασίας δεδομένων προσωπικού χαρακτήρα (ΕΕ) 2016/679 του ευρωπαϊκού κοινοβουλίου. Το Υπουργείο Ψηφιακής Διακυβέρνησης αποδίδει ιδιαίτερη σημασία στην προστασία των προσωπικών δεδομένων και ενημερώνει για τον τρόπο επεξεργασίας τους καθώς και για το νομικό πλαίσιο αναφορικά με τη προστασία δεδομένων και απορρήτου.

Ψηφιακός βοηθός
---------------

Ο ψηφιακός βοηθός ***mAigov*** που εγκαινιάστηκε στις 12 Δεκεμβρίου 2023 και βασίζεται σε εφαρμογές τεχνητής νοημοσύνης, επιτρέπει την απευθείας συνομιλία των πολιτών μαζί του και την υποβολή ερωτημάτων σε φυσική γλώσσα, γραπτά ή φωνητικά. Το σύστημα του έχει ολική δυνατότητα εξυπηρέτησης μέχρι 240 συνομιλιών στην ελληνική γλώσσα ανά λεπτό.

Ανάδοχος του έργου υπήρξε ο ΟΤΕ που είχε ως υπεργολάβους τις εταιρείες Accenture και UBITECH. Τεχνολογικός πάροχος αυτού ήταν η εταιρεία Microsoft, που βάσισε το εγχείρημα στην καινοτομική τεχνολογία *Azure Open AI*.

Εξωτερικοί σύνδεσμοι
--------------------

* Υπουργείο Ψηφιακής Διακυβέρνησης Αρχειοθετήθηκε 2021-06-18 στο Wayback Machine.
* Γενική Γραμματεία Πληροφοριακών Συστημάτων

Παραπομπές
----------

1. ↑  «Δεν ακυρώνονται με έωλους τρόπους οι 1.500 υπηρεσίες του Gov.gr και το 1 δισ. ψηφιακές συναλλαγές λέει ο Πιερρακάκης». *ΤΑ ΝΕΑ*. 24 Νοεμβρίου 2022. Ανακτήθηκε στις 11 Δεκεμβρίου 2022.
2. ↑  «Σχετικά με το gov.gr». *Gov.gr*. Αρχειοθετήθηκε από το πρωτότυπο στις 11 Δεκεμβρίου 2022. Ανακτήθηκε στις 11 Δεκεμβρίου 2022.
3. ↑  «Gov.gr: Σε λειτουργία η ενιαία ψηφιακή πύλη του Δημοσίου». *EKT*. Ανακτήθηκε στις 13 Δεκεμβρίου 2022.
4. ↑  Group), Radiotileoptiki S. A. (OPEN Digital (1 Ιανουαρίου 1980). «Σε λειτουργία το Εθνικό Μητρώο Επικοινωνίας - Αλλάζουν όλα στις συναλλαγές με το Δημόσιο». *ΕΘΝΟΣ*. Ανακτήθηκε στις 11 Δεκεμβρίου 2022.
5. ↑  «gov.gr – Το κράτος αποκτά ενιαίο πρόσωπο | Υπουργείο Ψηφιακής Διακυβέρνησης». 24 Μαρτίου 2020. Ανακτήθηκε στις 11 Δεκεμβρίου 2022.
6. ↑  «Προστασία δεδομένων στην ΕΕ». *commission.europa.eu*. Ανακτήθηκε στις 11 Δεκεμβρίου 2022.
7. ↑  «Πολιτική Προστασίας Προσωπικών Δεδομένων». *Gov.gr*. Ανακτήθηκε στις 11 Δεκεμβρίου 2022.
8. ↑  Βασίλης, Δούνης (12 Δεκεμβρίου 2023). «mAigov: O «Ψηφιακός Βοηθός» του gov.gr στην υπηρεσία των πολιτών». *Sofokleousin.gr*. Ανακτήθηκε στις 12 Δεκεμβρίου 2023.